**Astăzi ne despărțim**

*Ștefan Augustin Doinaș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Astăzi nu mai cântăm, nu mai zâmbim.

Stând la început de anotimp fermecat,

astăzi ne despărțim

cum s-au despărțit apele de uscat.

Totul e atât de firesc în tăcerea noastră.

Fiecare ne spunem: - Așa trebuie să fie ...

Alături, umbra albastră

pentru adevăruri gândite stă mărturie.

Nu peste mult tu vei fi azurul din mări,

eu voi fi pământul cu toate păcatele.

Păsări mari te vor căuta prin zări

ducând în gușă mireasmă, bucatele.

Oamenii vor crede că suntem dușmani.

Între noi, lumea va sta nemișcată

ca o pădure de sute de ani

plină de fiare cu blană vărgată.

Nimeni nu va ști că suntem tot atât de aproape

și că, seara, sufletul meu,

ca țărmul care se modelează din ape,

ia forma uitată a trupului tău ...

Astăzi nu ne sărutam, nu ne dorim.

Stând la început de anotimp fermecat,

astăzi ne despărțim

cum s-au despărțit apele de uscat.

Nu peste mult tu vei fi cerul răsfrânt,

eu voi fi soarele negru, pământul.

Nu peste mult are să bată vânt.

Nu peste mult are să bată vântul ...